ราคาทองปิดบวก ดอลล์อ่อนค่าหนุนแรงซื้อ
สัญญาทองคำตลาดนิวยอร์กปิดบวกเมื่อคืนนี้ (13 ม.ค.) โดยได้แรงหนุนจากสกุลเงินดอลลาร์ที่อ่อนค่าลงเมื่อเทียบกับยูโร และจากการที่นักลงทุนเข้าช้อนซื้อเก็งกำไร 
14 ม.ค. 2559

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนก.พ.เพิ่มขึ้น 1.9 ดอลลาร์ หรือ 0.18% ปิด (13 ม.ค.) ที่ 1,087.10 ดอลลาร์/ออนซ์, สัญญาโลหะเงินส่งมอบเดือนมี.ค.เพิ่มขึ้น 40.5 เซนต์ หรือ 2.95% ปิดที่ 14.156 ดอลลาร์/ออนซ์, สัญญาพลาตินัมส่งมอบเดือนเม.ย.พุ่งขึ้น 12.7 ดอลลาร์ หรือ 1.51% ปิดที่ 851.30 ดอลลาร์/ออนซ์ และสัญญาพัลลาเดียมส่งมอบเดือนมี.ค.พุ่งขึ้น 16.85 ดอลลาร์ หรือ 3.6% ปิดที่ 486.65 ดอลลาร์/ออนซ์
สัญญาทองคำได้รับแรงหนุนจากสกุลเงินดอลลาร์สหรัฐที่อ่อนค่าลงเมื่อเทียบกับยูโร โดยการอ่อนค่าของดอลลาร์จะช่วยให้สัญญาทองคำซึ่งซื้อขายในรูปสกุลเงินดอลลาร์นั้น มีราคาลดลงและน่าดึงดูดใจสำหรับนักลงทุนที่ถือสกุลเงินอื่น
ปัจจัยที่ทำให้ดอลลาร์อ่อนแรงลงนั้น มาจากรายงานรายงานสรุปภาวะเศรษฐกิจ หรือ Beige Book ที่ระบุว่า กิจกรรมทางเศรษฐกิจในหลายเขตของสหรัฐชะลอตัวลง เนื่องจากการแข็งค่าของสกุลเงินดอลลาร์ได้ส่งผลกระทบต่ออุปสงค์ของผู้บริโภค ขณะที่ภูมิภาคบางแห่งได้รับผลกระทบจากการปรับตัวลงที่ต้องพึ่งพาอุตสาหกรรมน้ำมันนั้น ได้รับผลกระทบจากการร่วงลงของราคาน้ำมัน